1Jesu a boela a bua le bona ka ditshwantsho, a re: 2Mmuso wa mahodimo o tshwana le morena ya neng a etsetse mora wa hae mokete wa bohadi. 3A roma bahlanka ba hae ho bitsa ba neng ba memetswe bohadi; empa ba hana ho tla. 4A boela a roma bahlanka ba bang, a re: Bolellang ba memilweng, le re: Bonang, ke lokisitse mokete wa ka, dikgomo tsa ka le dinonneng tsa ka di hlabilwe; ntho tsohle di se di lokile; tloong bohading. 5Empa bao ba nyedisa, mme ba ya, e mong tshimong ya hae, e mong papatsong ya hae. 6Ba bang ba tshwara bahlanka ba hae, ba ba omanya, mme ba ba bolaya. 7Morena, ha a utlwa taba tseo, a halefa; a roma makgotla a hae, a timetsa babolai bao, a tjhesa le motse wa bona. 8Yaba o bolella bahlanka ba hae, a re: Bohadi bo se bo lokisitswe, empa ba neng ba bo bileditswe, e ne e se ba bo tshwanelang. 9Jwale, ikeleng mateonong a ditsela, mme le biletse bohading bohle bao le ba fumanang. 10Yaba bahlanka bao ba tswela ditseleng, ba bokella bohle bao ba ba fumanang, dikgwahlapa le dikgabane, mme ntlo ya bohadi ya tlala batho ba dulang dijong. 11Eitse morena ha a kena ho bona ba dutseng dijong, a bona motho ya sa aparang kobo ya bohadi. 12A re ho yena: Mokana ka, o kene jwang mona, o se na kobo ya bohadi na? Eo a hloka puo. 13Yaba morena o re ho bahlanka: Mmofeng maoto le matsoho, le mo nke, mme le mo lahlele lefifing le kantle, moo dillo di tla ba teng le ditsikitlano tsa meno. 14Hobane ba bitswang ba bangata, empa ba kgethilweng ha ba bakae.